אלכסנדרה (זמרת)

אלכסנדרה (נולדה ב-20 בדצמבר 1948) היא זמרת עבר ישראלית. התפרסמה בסוף שנות ה-60 ובתחילת שנות ה-70.

נולדה בבוקרשט ברומניה כאלכסנדרה פרידמן. כילדה השתתפה במקהלת הילדים של הרדיו הרומני. ב-1965 עלתה לישראל יחד עם אמה. בסוף 1967 הופיעה בתוכנית הרדיו "תשואות ראשונות" וזכתה לפרסום ראשון. ב-1968 החלה להופיע יחד עם עודד זמיר כצמד, "אלכסנדרה ועודד". באותה שנה הם הוציאו תקליט אריך נגן שכלל בין היתר ביצוע מחודש ללהיט "בתי את בוכה או צוחקת". באותה שנה הקליטה שירים לפסקול הסרט הישראלי, "איריס" ולתקליט ובו שירי הסרט "דוקטור דוליטל"  מתורגמים לעברית בו השתתפו גם שייקה אופיר וגדעון זינגר. כמו כן, הוציאה ב-1968 אריך נגן ראשון בשם "אלכסנדרה", שכלל שירים מאת מיטב הכותבים בישראל באותה עת, אך התקליט לא זכה להצלחה גדולה. בין היתר נכלל בו השיר "בועז בבלי" (מילים: אמנון אחי נעמי, לחן: אריה לבנון) שהיה הפתיח לתסכית רדיו באותו השם שהיה הגרסה הישראלית לבלש הבדיוני פול טמפל. ב-1969 הוציאה אריך נגן ובו שירי ילדים, "ילקוט מלא שירים", שעובדו כולם על ידי אריה לבנון, שהלחין גם חלק מהשירים. אלכסנדרה אף היא חיברה את הלחן לשלושה שירים ולשניים מהם אף כתבה את המילים.

בפסטיבל הזמר והפזמון 1969 היא שרה את השיר "שיר ערש 1969" שזכה להצלחה מוגבלת.

בתחילת 1970 השתתפה באחד התפקידים הראשיים במחזמר "לחיי הסוסים שיוציאו את עם ישראל מהבוץ", בהפקתו של גיורא גודיק באולם אלהמברה. אולם ההפקה התבררה ככישלון מסחרי וגודיק הוריד את ההצגה אחרי כשבועיים.

ב-1974 הוציאה את השיר "תקוות ימי" למילים ולחן של שייקה פייקוב, שביטא את רגשות האכזבה של המחבר מהמצב בישראל לאחר מלחמת יום הכיפורים. השיר זכה להצלחה רבה. בסוף 1976 התפרסם שיר נוסף שלה שזכה להצלחה; "נפשי כלתה לחרוזים", למילים של המשוררת אלישבע וללחן של שייקה פייקוב.

בסוף שנות ה-70 נסעה לארצות הברית כדי להופיע במועדונו של אריס סאן ובמועדונים נוספים. היא השתקעה בארצות הברית ופרשה מעולם המוזיקה. כיום מתגוררת בלוס אנג'לס בשם אלכסנדרה פסטור.

קישורים חיצוניים
 אלכסנדרה פרידמן, באתר Discogs 
 
 דודי פטימר נותן במה לשירים ישנים שנעלמו - והפעם: אלכסנדרה, בתוכניתו של גבי גזית, בערוץ 103FM, 12 ביוני 2014

הערות שוליים

זמרות ישראליות
זמרים ישראלים
ישראליות ילידות רומניה
ישראלים ילידי רומניה
מהגרות מישראל לארצות הברית
מהגרים מישראל לארצות הברית
משתתפות פסטיבל הזמר והפזמון
אמנים ישראלים הידועים בשם במה
עולות בשנות ה-1960
עולים בשנות ה-1960
ישראליות שנולדו ב-1948
ישראלים שנולדו ב-1948